b'\n_START_ARTICLE_\nOblaatti\n_START_PARAGRAPH_\nOblaatti on er\xc3\xa4iden katolisten luostarij\xc3\xa4rjest\xc3\xb6jen (esimerkiksi benediktiinit ja birgittalaiset) maallikkoj\xc3\xa4sen. Fransiskaaneilla nimitys on tertiaari, dominikaaneilla maallikkodominikaani._NEWLINE_Oblaatti liittyy j\xc3\xa4rjest\xc3\xb6\xc3\xb6n tietyll\xc3\xa4 prosessilla, ei asu luostarissa eik\xc3\xa4 k\xc3\xa4yt\xc3\xa4 luostaripukua. H\xc3\xa4n pysyy maallisessa ammatissaan ja perheess\xc3\xa4\xc3\xa4n. H\xc3\xa4n osallistuu j\xc3\xa4rjest\xc3\xb6n toimintaan (etenkin sen hengelliseen puoleen) ja tukee k\xc3\xa4yt\xc3\xa4nn\xc3\xb6llisesti j\xc3\xa4rjest\xc3\xb6\xc3\xa4 omien mahdollisuuksiensa ja erikoisosaamisensa kautta._NEWLINE_Suomessa birgittalaiss\xc3\xa4\xc3\xa4nt\xc3\xb6kunnalla on ollut oblaatteja lyhyen ajan sotien j\xc3\xa4lkeen. Heid\xc3\xa4n toimintansa oli Ruotsin birgittalaisluostarien alaista. Turussa toimii vuodesta 1996 oblaattiryhm\xc3\xa4 (v\xc3\xa4lill\xc3\xa4 my\xc3\xb6s Helsingiss\xc3\xa4), joka kuuluu Turun birgittalaisluostarin alaisuuteen.'